Mökkeilijä, tiesitkö tätä? Roskia ei saa viedä mukanaan vakituisen asunnon roskikseen

Kesäasunnon jätteitä ei voi viedä vakituisen asunnon jäteastiaan, mikäli se ei satu sijaitsemaan aivan lähellä.

Kesämökkiläinen ei vapaudu jätemaksusta.­

Jätehuolto voi tuottaa mökkiläiselle hankaluuksia, etenkin jos viettää lomia saarella tai muuten huonojen kulkuyhteyksien päässä. Jos mökillä kuluu vuodessa vain muutama viikko, satasta hipova jätemaksu saattaa myös harmittaa. Monelle mökkiläiselle on kuitenkin tarjolla halvempiakin vaihtoehtoja.

Savonlinnan Ritosaaressa lomia viettävä Marjatta Kosonen maksoi tänä vuonna aluekeräyspisteen käytöstä 81 euroa. Maksu tuntuu kovalta, sillä perhe viettää mökillä yleensä vain parisen viikkoa vuodessa.

– Pullot viemme kauppaan ja biojäte kompostoidaan. Tällaisia yksinkertaisia vanhoja mökkejä on vielä aika paljon Saimaalla. Mökeille on tyypillistä, että niitä käytetään vain keskikesällä.

Harmillisinta on se, että jäteastiat ovat usein täynnä. Ritosaaresta mennään ensin lossilla mantereella, jossa sijaitsee lähin keräyspiste. Kosonen uumoilee, että Punkaharjun reittiä ajavat veneet ja muut kulkijat kippaavat ohi mennessään jätteitään roskiin. Varsinkin ooppera-aikaan heinäkuussa astiat pullistelevat.

– Onneksi voimme viedä jätteitä kauemmaksi Nousialan jäteasemalla, jos astiat ovat täynnä. Se on kuulemma ilmaista, jos mukana on maksukuitti.

Lisähaastetta asukkaille koituu siitä, että seudulla häärii usein karhuja, jotka penkovat jätepönttöjä. Tiettävästi karhuja on kiertänyt alueella enimmillään neljäkin.

– Kompostiin ei uskalla laittaa pihvin tähteitä, jotta ne eivät houkuttelisi karhuja.

Kesäasunnon roskia ei saa viedä vakituisen asunnon jäteastiaan

Myös mökkien pitää kuulua järjestettyyn jätehuoltoon. Velvoitteesta ei voi vapautua edes sillä perusteella, että käyttää mökkiä vähän, sekajätettä ei kerry paljoa tai roskia viedään kaupunkikotiin.

Kesäasunnon jätteitä ei voi viedä vakituisen asunnon jäteasiaan, paitsi jos se sijaitsee aivan lähellä.